РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/372-14

4. новембар 2014. године

Б е о г р а д

ЗАПИСНИК

12. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 6. НОВЕМБРА 2014. ГОДИНЕ

Седница је почела у 12,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Нинослав Гирић, др Предраг Мијатовић, проф. др Милета Поскурица, др Александар Радојевић, мр. др Љубица Мрдаковић Тодоровић, др Дарко Лакетић, проф. др Душан Милисављевић, Милена Ћорилић и Невена Стојановић.

Седници Одбора присуствовали су заменици одсутних чланова Одбора: др Гордана Зорић (проф.др Милан Кнежевић), др Александар Перановић (др Весна Ракоњац), Марјана Мараш (др Милан Латковић).

Седници нису присуствовали чланови Одбора: др Бранислав Блажић, др Радослав Јовић, Елвира Ковач и др Љиљана Косорић, као ни њихови заменици.

Поред чланова Одбора седници су присуствовали народни посланици: др Благоје Брадић, др Миљана Николић, др Љиљана Бероња и Мирјана Драгаш.

Седници су присуствовли из Министарства здравља државни секретар проф. др Берислав Векић, Винка Којадиновић, др Небојша Јокић, виши саветници, из Републичког фонда за здравствено осигурање (РФЗО) прим. др сц. стом. Зоран Влаховић, извршни директор за спровођење обавезног здравственог осигурања.

На предлог председнице Одбора, једногласно , усвојен је следећи:

 Д н е в н и р е д

1. Разматрање Предлога закона о изменама Закона о здравственом осигурању, који је поднела Влада, у појединостима;
2. Разматрање Предлога закона о здравственој документацији и евиденцијама у области здравства, који је поднела Влада, у појединостима;
3. Разно

 Прва тачка дневног реда – **Разматрање Предлога закона о изменама Закона о здравственом осигурању, који је поднела Влада, у појединостима**

 Председник Одбора проф. др Славица Ђукић Дејановић је обавестила присутне да је поднето четири амандмана на Предлог закона o изменама Закона о здравственом осигурању, да Влада није прихватила ове амандмане, а затим је отворила претрес у појединостима.

 Др Благоје Брадић је образложио амандман на члан 1. Предлога закона, којим предлаже да Управни одбор РФЗО-а има девет чланова које именује и разрешава Влада од којих се три члана члана бирају се на предлог министра здравља а остали су представници одређене категорије осигураника. Истакао је да би се овим амандманом, осим финансијске уштеде, обезбедило и веће учешће струке као и учешће најбројнијих категорија осигураника. Нагласио је да Влада не сме да узима превагу у одлучивању о начину трошења средстава у односу на представнике осигураника који пуне буџет Фонда, те да само Народна скупштина може да промени намену средстава у овом буџету.

 Државни секретар у Министарству здравља проф. др Берислав Векић је Предлог закона о изменама Закона о здравственом осигурању, којим се број чланова Управног одбора РФЗО-а смањује са 21 на седам, оценио као максимално рационалан те да представник осигураника запослених представља и запослене који обављају самосталну делатност. Додао је да представници осигураника запослених, пензионера и пољопривредника обухватју између 80 и 85% свих запослених у Србији, те да је у циљу адекватног спровођења здравствене политике неопходно било укључити представнике Министарства здравља у Управни одбор овог фонда.

Извршни директор за спровођење обавезног здравственог осигурања у РФЗО-у прим. др Зоран Влаховић је као основни задатак РФЗО-а истакао спровођење здравствене политике коју утврди Министарство здравља и Влада. Подсетио је на ранији проблем неусклађености аката која доноси РФЗО са мишљењем Министарства здравља, што је знатно продужавало време од доношења акта до његове примене, те је с тим у вези додао да предложено законско решење нуди ефикаснији начин спровођења здравствене политике.

Др Благоје Брадић је нагласио да у овом предлогу закона представници осигураника у Управном одбору РФЗО-а чине мањину и да немају одлучујући глас, те да постоји велика вероватноћа централизованог одлучивања.

Др Александар Радојевић се осврнуо на досадашњу праксу Управног одбора који је веома лоше функционисао и да је то разлог што подржава предложено законско решење којим се број његових чланова смањује на седам, уз напомену да ни то неће помоћи у сређивању стања у здравству ако чланови не буду радили савесно и у складу са законом. Истиче да је брига о пацијенту и лекару нјважнија обавеза свих чинилаца који креирају и спроводе здравствену политику; да РФЗО прикупља финансијска средства која моарају бити праведно и правилно распоређена у корист пацијената а не уског круга планера у фонду.

Др Нинослав Гирић сматра да не треба лицитирати са бројем чланова Управног одбора, већ да треба обезбедити адекватне услове за јединствену политику која ће се водити у области здравства. Нагласио је да деструкција здравственог система у Србији траје већ дуги низ година и с тим у вези је изразио наду да ће предложене измене Закона о здравственом осигурању довести до правих резултата.

Др Предраг Мијатовић је изразио слагање са ставом да Влада треба да контролише начин на који се троше средства РФЗО-а, с обзиром да је иста одраз воље грађана, те да је важно да има контролу над распоређивањем финансијских средстава својих грађана.

 Одбор је у складу са чланом 164. став 1. Пословника Народне скупштине, размотрио амандмане народних посланика поднете на Предлог закона o изменама Закона о здравственом осигурању и одлучио да предложи Народној скупштини **да одбије** следеће амандмане:

-на члан 1. који су заједно поднели Борислав Стефановић и Јована Јовановић (1 глас за, 12 гласова против од 13 присутних);

-на члан 1. који су заједно поднели др Благоје Брадић, Марко Ђуришић, проф. др Јанко Веселиновић, Биљана Хасановић Кораћ и Бранка Каравидић (1 глас за, 11 гласова против, 1 није гласао од 13 присутних);

-на члан 2. који су заједно поднели Борислав Стефановић и Јована Јовановић ( 1 глас за, 12 гласова против од 13 присутних);

-на члан 2. који су заједно поднели др Благоје Брадић, Марко Ђуришић, проф. др Јанко Веселиновић, Биљана Хасановић Кораћ и Бранка Каравидић ( 1 глас за, 10 гласова против, 2 није гласало од 13 присутних).

 За известиоца Одбора на седници Народне скупштине одређена је проф. др Славица Ђукић Дејановић, председник Одбора.

Друга тачка дневног реда **– Разматрање Предлога закона о здравственој документацији и евиденцијама у области здравства, који је поднела Влада, у појединостима**

Председник Одбора проф. др Славица Ђукић Дејановић је обавестила присутне да је поднето 12 амандмана на Предлог закона o здравственој документацијии евиденцијама у области здравства, да је Влада прихватила четири амандмана, а затим је отворила претрес у појединостима.

Проф. др Душан Милисављевић је стање у здравству оценио као веома тешко и истакао да је овај одбор и у претходном периоду тежио да буде изнад политике и да је доносио одлуке пре свега у интересу становништва. С тим у вези, изразио је наду да ће тако бити и у будућности. Захвалио је на разумевању Министарству здравља због прихватања његових амандмана на овај предлог закона, и сматра да заједно треба радити и доносити одлуке у циљу побољшања здравственог система.

 Одбор је у складу са чланом 164. став 1. Пословника Народне скупштине, размотрио амандмане народних посланика поднете на Предлог закона o здравственој документацији и евиденцијама у области здравства и одлучио да предложи Народној скупштини да:

 Одбор је одлучио да предложи Народној скупштини **да прихвати** следеће амандмане:

-на члан 17. који је поднео проф. др Душан Милисављевић (12 гласова за, 1 глас против од 13 присутних);

-на члан 18. који је поднео проф. др Душан Милисављевић (12 гласова за, 1 глас против од 13 присутних);

-на члан 19. који је поднео проф. др Душан Милисављевић (13 гласова за од 13 присутних);

-на члан 22. који је поднео проф. др Душан Милисављевић (12 гласова за, 1 нијхе гласао од 13 присутних).

 Одбор је одлучио да предложи Народној скупштини **да одбије** следеће амандмане:

-на члан 3. који је поднео проф. др Душан Милисављевић (1 глас за, 12 гласова против од 13 присутних);

-на члан 13. који су заједно поднели Милан Петрић и Борислав Стефановић (1 глас за, 12 гласова против од 13 присутних);

-на члан 15. који је поднео проф. др Душан Милисављевић (1 глас за, 12 гласова против од 13 присутних);

-на члан 17. који су заједно поднели Милан Петрић и Борислав Стефановић (1 глас за, 12 гласова против од 13 присутних);

-на члан 25. који је поднео проф. др Душан Милисављевић (1 глас за, 12 гласова против од 13 присутних);

-на члан 30. који је поднео проф. др Душан Милисављевић (1 глас за, 12 гласова против од 13 присутних);

-на члан 33. који је поднео проф. др Душан Милисављевић (1 глас за, 12 гласова против од 13 присутних);

-на члан 39. који је поднео проф. др Душан Милисављевић (1 глас за, 12 гласова против од 13 присутних).

 За известиоца Одбора на седници Народне скупштине одређена је проф. др Славица Ђукић Дејановић, председник Одбора.

 Одбор је у складу са чланом 157. став 6. Пословника Народне скупштине поднео амандманe на чл. 25. и 33. Предлога закона који гласе:

На основу члана 157. став 6. и члана 161. став 1. Пословника Народне скупштине (''Службени гласник РС'', број 20/12-пречишћен текст), Одбор за здравље и породице подноси на Предлог закона о здравственој документацији и евиденцијама у области здравства следећи амандман:

АМАНДМАН I

 У Предлогу закона о здравственој документацији и евиденцијама у области здравства, у члану 25. став 1. тачка 4) после речи: ''стационарном лечењу и'' додају се речи: '' у дневној болници''.

О б р а з л о ж е њ е

Амандман се подноси из разлога усаглашавања са другим одредбама Предлога закона, односно амандманима прихваћеним од стране предлагача, а с обзиром на улогу и значај дневних болница у процесу дијагностике и лечења бројних обољења.

АМАНДМАН II

 У Предлогу закона о здравственој документацији и евиденцијама у области здравства, у члану 33. став 3. реч: „извештајима“, замењује се речима: „обрасцима из става 1. овог члана“.

О б р а з л о ж е њ е

 Амандман се подноси из разлога правно-техничке редакције текста с обзиром да се одредба става 3. овог члана односи на обрасце који су прописани одредбама члана 33. став 1. овог члана, због чега се реч „извештајима“ замењује речју „ обрасцима“.

 За известиоца Одбора на седници Народне скупштине одређена је проф. др Славица Ђукић Дејановић, председник Одбора.

 Трећа тачка дневног реда – **Разно**

Поводом ове тачке дневног реда није било предлога ни дискусије.

 Седница је завршена у 13 часова.

 СЕКРЕТАР ПРЕДСЕДНИК

 Божана Војиновић Проф. др Славица Ђукић Дејановић